ສຫລ ຮຽກຮ້ອງ ບັງກາລາແດັສ ໃຫ້ເປິດເສັ້ນທາງ ເຂົ້າໄປຊ່ວຍເຫລືອ ຊາວໂຣຮິງຢາ
ສະຫະລັດ​​ຮຽກຮ້ອງໃຫ້ບັງ​ກລາ​ແດັສ ອະນຸຍາດ​ໃຫ້ກຸ່ມ​ຊ່ວຍ​ເຫຼືອ ດ້ານ​ມະນຸດສະ​ທໍາ ນາໆ​ຊາດ​ ໄດ້ເຂົ້າໄປຊ່ວຍເຫລືອ ຊາວໂຣຮິງຢ່າ.​
ສະຫະລັດກໍາລັງຮຽກຮ້ອງໃຫ້ບັງກລາແດັສ ຈົ່ງອະນຸຍາດໃຫ້ບັນດາກຸ່ມຊ່ວຍເຫຼືອດ້ານມະ ນຸດສະທໍານາໆຊາດ ສືບຕໍ່ສະໜອງການຊ່ວຍເຫຼືອໃຫ້ແກ່ອົບພະຍົບຊົນເຜົ່າໂຣຮິງຢາ ທີ່ ໄດ້ຫຼົບໜີຈາກເຫດການຄວາມຮຸນແຮງທາງສາສະໜາຢູ່ໃນມຽນມາ ຊຶ່ງເປັນປະເທດເພື່ອນ ບ້ານນັ້ນ ເມື່ອອາທິດຜ່ານມາ ບັງກລາແດັສ ໄດ້ສັ່ງໃຫ້ບັນດາອົງການຕ່າງໆທີ່ບໍ່ຂຶ້ນກັບລັດຖະບານ ຫຼື NGO ຍຸຕິການປະຕິບັດງານຂອງພວກເຂົາເຈົ້າ ຢູ່ໃນເຂດເມືອງ Cox’s Bazar ທາງ ພາກຕາເວັນອອກສຽງໃຕ້ຂອງປະເທດ ເຈົ້າໜ້າທີ່ບັງກລາແດັສເວົ້າວ່າ ການເຄື່ອນໄຫວ ດັ່ງກ່າວນີ້ ກໍເພື່ອບໍ່ຢາກຊຸກຍູ້ໃຫ້ປະຊາຊົນ ຫຼັ່ງໄຫຼຂ້າມຊາຍແດນຈາກມຽນມາ ເຂົ້າໄປ ຍັງບັງກລາແດັສຫຼາຍຂຶ້ນໄປເລື້ອຍໆ ກະຊວງຕ່າງປະເທດສະຫະລັດເວົ້າເມື່ອຕອນບ່າຍວັນອັງຄານວານນີ້ວ່າ ຕົນມີຄວາມເປັນ ຫ່ວງຢ່າງເລິກເຊິ່ງ ກ່ຽວກັບເຈດຕະນາຂອງບັງກລາແດັສ ທີ່ໄດ້ຢຸດກິດຈະກໍາຂອງກຸ່ມຕ່າງໆ ອັນມີໂຮມທັງກຸ່ມນາຍແພດບໍ່ມີພົມແດນຫຼື Doctors Without Borders ແລະກຸ່ມປະຕິ ບັດການຕໍ່ຕ້ານ ຄວາມອຶດຫິວ ແລະກຸ່ມຊ່ວຍເຫຼືອມຸສລິມ ຄວາມຮຸນແຮງທາງດ້ານສາສະໜາລະຫວ່າງຊາວພຸດ ແລະຊາວມຸສລິມ ໂຣຮິງຢາ ຢູ່ໃນລັດ Rakhine ທາງພາກຕາເວັນຕົກຂອງມຽນມາ ທີ່ຍັງຜົນໃຫ້ມີຜູ້ເສຍຊີວິດຫຼາຍສິບຄົນ ໃນ ເຫດຮ້າຍດັ່ງກ່າວ ນັບຕັ້ງແຕ່ເດືອນ ມິຖຸນາຜ່ານມາ ຊາວໂຣຮິງຢາຈຳນວນນຶ່ງ ທີ່ມຽນມາ ຖືວ່າເປັນຊາວຕ່າງດ້າວເຂົ້າເມືອງຜິດກົດໝາຍນັ້ນ ໄດ້ພະຍາຍາມຫຼົບໜີເຂົ້າໄປໃນປະເທດ ບັງກລາແດັສ